TALLINNA LINNA NOORTEVOLIKOGU

III koosseis, tegevusaasta kokkuvõte

Projektid

* **Iuventus Revaliensis**

Seni noortevolikogu suurima eelarve ja mahuga projekt: eelarve 12345,00 eurot, osales ligi 200 noort. Koosnes kolmest osast: Tallinna Linnavolikogu Simulatsioon 2014, Tallinna noorte visioonikonverents ja jätkuprojektid, mille viisid ellu 3 parimat noortest koosnevat komisjoni Simulatsioonilt.

Tallinna Linnavolikogu Simulatsioonil (14.-17.märts 2014) valmisid 6 valdkondliku komisjoni tegevuskavad Tallinnas olevatele noortega seotud probleemidele. Valdkonnad olid: haridus; kaasamine; sport ja tervis; transport; kultuur; linnaruum. [[1]](#footnote-1)

Tallinna noorte visioonikonverentsi (12.mai 2014) teemaks oli Tallinna ühistransport. Kohal olid spetsialistid (nt transpordiameti juht, jurist, bussjuht), poliitikud (nt Y. Alender; K.Kallas) ja noored. Arutati sõitja õiguste ja kohustuste ning ühistranspordi tuleviku üle.

Jätkuprojektid tegid linnaruumikomisjon, transpordikomisjon ning spordi- ja tervise komisjon. Ettevõtmised: Tallinna Linnahalli koristustalgud; luulekonkurss Linn Luuleliseks, kuhu laekus üle 70 luuletuse, ja tervisliku eluviisi edendamise kampaania.

* **Koostöö Viimsi noortevolikoguga**

2014 veebruaris tehti algust koostööga, mille eesmärk oli aidata Viimsi noortevolikogu aasta jooksul uuesti jalule saada: koolitada liikmeid, aidata sisekorra, noortepoliitika ja ürituste korraldamisega.[[2]](#footnote-2)

* **Koolituspäevak JAKS ehk Järgmised Algatused Kompetentselt ja Stiilselt**

Koolituspäevak JAKS (22.august 2014) oli 3 noortevolikogu – Tallinna, Viimsi ja Tartu – ühisprojekt. Eesmärk oli tuua kokku kolme noortevolikogu noored, tutvuda üksteisega lähemalt ning arendada noortevolikogude efektiivsust, projektikorraldamise oskusi ning koostööd.

* **SpeechWatch**

SpeechWatch - alates uuest koosseisust, mis alustab novembris 2014, külastavad noortevolikogu liikmed oma tegevusaasta jooksul linnavolikogu istungeid ning jagavad aasta lõpul auhindu (nt humorist; sarkastiliseim; viisakaim, noortesõbralikuim jt). Eesmärk on hoida noortevolikogu liikmeid ja nende kaudu teisi noori linnavolikogus toimuvaga rohkem kursis.

* **Uks Noorte Tulevikku**

Uks Noorte Tulevikku (9.-12. september 2014) toimus Noorte Nädalal Rotermanni kvartalis. Pealtvaatajate silme all maalisid noored grafitikunstnikud supergraafiliste joonistustega üle 6 tavalist toaust. 12.septembril toimus uste oksjon, millest saadud tulu annetati supergraafika edendamiseks Tallinnas.

* **Muud projektid ja tegevused**

Muud avalikud projektid: Tallinna ja Harjumaa osaluskohvik (7.novembril 2013); Tallinna noorte õiguste edendaja tunnustuskonkurss (detsember 2013); Tallinna linnaosade noorte ümarlauad (oktoober 2014); väitlus „Noored vs Poliitikud“ koostöös TTÜ väitlusklubiga (november 2014).

Esindati Tallinna noori välismaistel projektidel: „Baltic Sea Youth Steakholder Meeting“ (10.-11.11.13); „Baltic Youth Exchange“ (17.-24.09.14); „Baltic Youth Forum“ (23.-26.06.14); „UBC Commission on Youth Issues meeting in Kauna“ (01.-04.04.14); „UBC COYI meeting in Riga, Latvia“ (08.-11.10.14).

Poliitilised teemad[[3]](#footnote-3)

Sotsiaalkomisjon

* Ekstreemspordi arengukava loomine Tallinnas koostöös Tallinna Spordi- ja Noorsooametiga
* **Ettepanek**: Sebra, lamava politseiniku või valgusfoori lisamine Tallinna Inglise Kolledži ja Tallinna Keskraamatukogu juurde Kentmanni tänava ja Estonia puiestee liiklusohtlikule ristile
* **Ettepanek**: Lisada valgusfoorid Ahtri tänava ülekäiguraja mõlemale suunale
* **Ettepanek**: Lisada Russalka juures olevale välijõusaalile käteronila
* **Ettepanek**: Rajada välijõusaalid *street workout*'ile Harku ja Pirita randa
* **Ettepanek:** Paigaldada linna esialgselt üks mobiilne rattalaenutuspunkt kesklinna Viru väljakule, kus inimesed saaksid mugavalt ning sümboolse hinna eest jalgrattaid rentida. Pikemas perspektiivis võiks laenutuspunktid asuda üle linna – inimene võtab vanalinnast ratta ning sõidab Mustamäele. Laenutuspunktide vahel toimub vastavalt vajadusele rataste transport ühest kohast teise. Eeskujuks Chicago ja Barcelona.
* **Ettepanek** erivajadustega noorte transpordi süsteemi muutmiseks – ümarlaua kokku kutsumine
* **Ettepanek:** Lisaks koolide sööklatele toimuks prügisorteerimine kogu kooli hoones ning selleks oleks väljas liigiti kogumiseks mõeldud prügikastid. Eesmärgi täitmiseks tuleb koolidesse paigutada igale korrusele prügikastid järgnevatele jäätmeliikidele: paber ja papp; olmejäätmed. Lisaks ka pandipakendikast. Pandipakenditest saadav tulu võiks minna õpilasesinduse eelarvesse ning see oleks õpilasesindajatele motivaator liigiti jäätmete propageerida kogumist.
* **Ettepanek**: Parandada Nõmme linnaosa Pihlaka 12 koerte jalutusplatsi valgustust. Valgustuse parandamise eesmärgiks oleks suurendada väljaku kasutatavust ka õhtutundidel, muutes koerteväljakul olemise võimalikuks ja ohutumaks.
* **Ettepanek:** Lasnamäe Vormsi pargi lõplik korrastamine - rajada juurde pargiteid, pinke, prügikaste ja paigaldada parki välijõusaal (Russalka monumendi juures oleva välijõusaali näitel).
* **Ettepanek:** Muuta ühistranspordi graafikut reede ja laupäeva õhtul hilisemaks. Hilisemad väljumised toetaksid Tallinna linna õhtuseid kultuuriüritusi, oleksid suureks abiks nii hilisõhtuni töötajatele kui ka öises vanalinnas jalutajatele ja vaatamisväärsuste nautijaile.
* **Ettepanek:** paigutada rohkem prügikaste Tallinna linna randadesse
* **Ettepanek:** vahetada välja Nõmme terviseradade ääres paiknevad kaardid. Uued kaardid peaksid varasemate asemel olema kaardid mitte aerofotod. Kaart võiks olla põhja-lõuna-suunaline ning sisaldadainformatsiooni ka ümberkaudsete parklate ning bussipeatuste kohta.
* **Ettepanek:** Näidata Tallinna ühistranspordis päevasel ajal muude reklaamide vahel ka hariduslikke klippe (näiteks kuvada fakte Tallinna ajaloost ja traditsioonidest lähtudes teistest suurlinnadest nagu Minsk või St. Peterburg). Täiskasvanutele mõeldud sisuga reklaame ühistranspordis võib näidata alates kella 22.00 sarnaselt televisioonile.

Hariduskomisjon

* **Ettepanek: Tallinna koolide õpilasesinduste baaskoolitused ja mentorlus**
* Tallinna linnas tasuta ühistransport tudengitele
* **Ettepanek: Soodustada Tallinna koolides praktilisemaid ühiskonnaõpetuse tunde.** Idee on suurendada koolivälist tegevust, arendada valijakasvatust, pakkuda täiendkoolitusi (näiteks valimiste teemal), kaasata poliitikuid ja eksperte oma tööst rääkima.
* Valimisea langetamine 16. eluaastale – poolt, noortevolikogu istungil 26.05.14.

Transpordikomisjon (Simulatsioon)

* **Parandada ja arendada Tallinna ühistransporti, selleks:**
  1. Atraktiivsem buss, alustada luuletustega bussiseintel;
  2. Küttesüsteemide korrastamine ja ventilaatorite lisamine bussidesse;
  3. Bussijuhtidele tasuta eesti keele kursused;
  4. Hilisemad väljumised reedeti ja laupäeviti;
  5. WiFi ühistranspordis.

Spordi- ja tervisekomisjon (Simulatsioon)

* **Jagada informatsiooni sportimisvõimaluste kohta ja muuta harrastussport noortele meeldivamaks, selleks:**
  1. Facebooki lehekülg spordiorganisatsioonide kohta, mis koondab spordiinfot noortele;
  2. Õppeaastal asendada põhikooli ja gümnaasiumi tasandil 3-10 tavalist kehalise kasvatuse tundi spordiklubi näidistreeninguga;
  3. Spordimess, kus on esindatud spordiklubid ja spordialad linnaosade kaupa.

Tallinn 02.10.2014

1. Valminud tegevuskavad: <http://issuu.com/keakruuse/docs/tegevuskavade_kogumik> [↑](#footnote-ref-1)
2. http://www.tallinn.ee/est/noortevolikogu/Viimsi-ja-Tallinna-noortevolikogude-koostoodokument.pdf [↑](#footnote-ref-2)
3. Noortevolikogu ettepanekud ja pöördumised: http://www.tallinn.ee/est/noortevolikogu/Seisukohad-ja-ametlikud-poordumised [↑](#footnote-ref-3)